MDVRR SR
Sekcia železničnej dopravy a dráh

Oznámenie o udelení výnimky

Listom ministra dopravy, pôšt  a telekomunikácií č. 13350/2009-SZDD/z. 35191/M zo 4. 9. 2009 bola Železničnej spoločnosti Slovensko, a. s., udelená výnimka z plnenia ustanovení Nariadenia Európskeho parlamentu a Rady (ES) č. 1371 z 23. októbra 2007 o právach a povinnostiach cestujúcich v železničnej preprave ( ďalej len „nariadenie“). 

Výnimka z plnenia dotknutých ustanovení nariadenia bola udelená na obdobie piatich rokov od 3. 12. 2009 do 3. 12. 2014 takto:
•	v súlade s ustanoveniami čl. 2 odseku 4 predmetného nariadenia z uplatňovania čl. 8, 13, 15, 17, 18, 21, 22, 23, 25, 28 pre vnútroštátnu osobnú železničnú prepravu, 
•	v súlade s ustanoveniami čl. 2 odseku 5 predmetného nariadenia pre mestské, prímestské a regionálne služby osobnej železničnej prepravy v povolenom rozsahu. Udelená výnimka sa netýka kogentných ustanovení predmetného nariadenia, ktoré sú uvedené v čl. 2 odseku 3 nariadenia, konkrétne čl. 9, 11, 12, 19, 20 odseku 1 a čl. 26. Na rozlíšenie mestských, prímestských a regionálnych služieb osobnej železničnej prepravy sa uplatnia definície uvedené v smernici Rady 91/440 EHS z 29. júla 1991, pričom sa použijú kritériá: vzdialenosť, frekvencia spojov, počet plánovaných zastavení, použité koľajové vozidlá, spôsoby predaja prepravných dokladov, rozdiely v počte cestujúcich v čase špičky a mimo nej, kódy vlakov a cestovné poriadky.

Železničná spoločnosť Slovensko, a. s., zabezpečí zvyšovanie kvality poskytovaných služieb a harmonizáciu realizovaných práv a povinností cestujúcich v železničnej preprave s ustanoveniami nariadenia tak, aby po uplynutí doby platnosti výnimiek bolo možné uplatňovať všetky ustanovenia nariadenia.
V záujme priebežného sledovania vývoja skvalitňovania poskytovaných služieb podá Železničná spoločnosť Slovensko, a. s., každoročne od udelenia výnimky, podrobnú správu o stave skvalitňovania poskytovaných služieb.

Ing. Jiří Kubáček, CSc. v. r.
          generálny riaditeľ sekcie